Author: administrator
Last saved by: viktoria.radvanska
Company: Abyss

Predkladacia správa

Národný program oficiálnej rozvojovej pomoci Slovenskej republiky (SR) na rok 2011 (NP ODA 2011) naväzuje na Strednodobú stratégiu oficiálnej rozvojovej pomoci SR na roky 2009 - 2013 (strednodobá stratégia), ktorú vláda SR schválila uznesením č.170 zo 4. marca 2009.
 
Každoročne pripravovaný Národný program oficiálnej rozvojovej pomoci SR je kľúčovým dokumentom rozvojovej pomoci SR. NP ODA 2011 upresňuje sektorové a teritoriálne priority v súlade so strednodobou stratégiou, stanovuje rozpočet pre jednotlivé formy pomoci, ako aj úlohy vyplývajúce z NP ODA 2011. Predkladaný NP ODA 2011 obsahuje niekoľko kvalitatívnych zmien. Dochádza k zníženiu počtu prioritných krajín a zúženiu sektorového zamerania. Taktiež kladie väčší dôraz na strategické témy, ktorým doteraz nebola venovaná dostatočná pozornosť.
 
Úvod materiálu je venovaný hlavným princípom, ktoré bude MZV SR rešpektovať pri naplnení cieľov NP ODA 2011. MZV SR bude klásť väčší dôraz na strategické témy, ako je posilnenie rozvojového rozmeru v celkových bilaterálnych vzťahoch SR s partnerskými krajinami, globálne rozvojové vzdelávanie, tvorba kapacít SR v oblasti rozvojovej spolupráce, rozvojové vzdelávanie, ako aj odovzdávanie transformačných skúseností SR vo forme technickej pomoci
 
Ďalšie kapitoly sú venované otázkam dvojstrannej, trojstrannej a mnohostrannej  oficiálnej rozvojovej pomoci s definovaním sektorových priorít, spolupráce s inými donormi, ako aj príspevkom do medzinárodných finančných inštitúcií. Samostatná kapitola o humanitárnej pomoci podčiarkuje jej poskytovanie na základe pružnosti, ako aj adresnosti a transparentnosti. Kapitola venovaná tvorbe kapacít nabáda na efektívne využívanie doterajších skúseností realizátorov jednotlivých komponentov oficiálnej rozvojovej pomoci SR či už doma, alebo v partnerských krajinách. Nová kapitola venovaná využívaniu nástrojov EÚ má za cieľ priebežne a systémovo podporiť slovenské subjekty v rámci rozvojovej spolupráce financovanej z fondov EÚ.
 
V závere dokumentu sú stanovené konkrétne úlohy NP ODA 2011, ktoré majú viesť k zefektívneniu systému poskytovania oficiálnej rozvojovej pomoci SR.
 
Doložka vybraných vplyvov  bola prerokovaná v rámci predbežného pripomienkového konania s gestormi  MF SR, MH SR, MPSVR SR, MŽP SR.